Р Е П У Б Л И К А С Р П С К А

СКУПШТИНА ОПШТИНЕ ХАН ПИЈЕСАК

Број: 01-022-140/22

Дана: 12.12.2022. године

На основу члана 6. Закона о гробљима и погребној дјелатности („Службени гласник Републике Српске“, број 31/13 и 6/14), члана 27. Закона о комуналним дјелатностима („Службени гласник Републике Српске“, број 124/11), члана 39. Закона о локалној самоуправи („Службени гласник Републике Српске“, број 97/16, 36/19 и 61/21 ) и члана 37. Статута општине Хан Пијесак („Службени гласник општине Хан Пијесак“ бр. 10/17), Скупштина општине Хан Пијесак на сједници одржаној дана 12.12.2022. године, донијела је

**ОДЛУКУ**

О гробљима и погребној дјелатности на подручју општине Хан Пијесак

**I – ОПШТЕ ОДРЕДБЕ**

**Члан 1.**

Овом одлуком утврђују се услови за изградњу гробаља, гробница и надгробних споменика и упису података на њима, начину управљања, уређивања и одржавања гробаља, начину формирања цијене и издавању гробних мјеста, начину формирања и плаћања трошкова за одржавање гробља, преносу посмртних остатака до гробља и са гробља, начину сахране и ископавања умрлих лица, временским размацима сахрањивања у попуњена гробна мјеста, начину сахране непознатих лица и сахрани ван гробља у употреби.

**Члан 2.**

(1) Гробље је комунални објекат.

(2) Гробљем се сматра земљиште које Скупштина општине одреди за сахрањивање, као и објекти и уређаји који се изграде на том земљишту, а служе за сахрањивање и коришћење гробља.

(3) Погребна дјелатност је комунална дјелатност, коју ће у смислу уређења и одржавања гробља на територији општине Хан Пијесак обављати Јавно комунално предузеће „Краљева Гора“ доо Хан Пијесак (у даљем тексту: Управа гробља).

**Члан 3.**

(1) Гробља могу бити: у употреби, затворена гробља и гробља ван употребе.

(2) Гробљем у употреби сматра се јавно и посебно гробље које је одлуком Скупштине општине одређено за сахрањивање умрлих лица.

(3) Затвореним гробљем сматра се оно гробље на којем нема више могућности за нова гробна мјеста, али постоји могућност укопа у постојећа гробна мјеста и за које је Скупштина општине донијела одлуку о затварању.

(4) Гробље ван употребе је гробље које је одлуком Скупштине општине стављено ван употребе када више не постоји могућност укопа због просторних, санитарних и других услова.

**Члан 4.**

(1) Гробља у употреби служе за сахрану лица која су умрла на подручју општине Хан Пијесак и лица која су на подручју општине имала посљедње пребивалиште (боравиште). (2) Право на сахрану на одређеном гробљу у употреби имају и лица која су за живота стекла право на сахрану у одређеном гробљу или гробници или су за живота исказали жељу о мјесту сахране, без обзира на подручје на којем је лице умрло или имало своје посљедње пребивалиште (боравиште).

(3) На гробљу у употреби могу се сахрањивати и остаци лица које је изразило такву жељу, односно умрли чија породица или лице које се стара о његовом укопу то захтјева.

**II – ИЗГРАДЊА ГРОБЉА, ГРОБНИЦА И НАДГРОБНИХ СПОМЕНИКА И УПИС ПОДАТАКА НА ЊИМА**

**Члан 5**.

(1)Скупштина општине својом одлуком одлучује о оснивању нових гробаља и о напуштању и затварању постојећих.

(2)Изградња нових и проширење постојећих гробаља планира се спроведбеним документима просторног уређења Општине Хан Пијесак.

(3)Наведеним документима из претходног става тачно се одређује простор за сахрањивање, простор за гробнице и пратеће објекте.

**Члан 6.**

За изградњу новог гробља морају бити испуњени сљедећи услови:

а) да земљиште за гробље буде равно или с благим нагибом, без задржавања површинских вода, суво и оцједито, стабилно са ниским нивоом подземних вода, ван депресија, тако да подземне воде не допру до гробова;

б) да је земљиште урбанистичким планом намјењено за изградњу и проширење гробља

в) да је земљиште добро саобраћајно повезано са насељем;

г) да је гробље изван водозаштитних подручја, поплавних подручја, заштићених дијелова природе и шумских подручја, да подземне воде гробља не угрожавају објекте за снабдијевање становништва водом за пиће и друге потребе.

д) да земљиште није подложно клизишту.

**Члан 7.**

1. Ширина приступне саобраћајнице до гробља мора бити широка најмање 5m и мора се одржавати у функционалном стању.
2. Гробне цјелине морају бити одвојене колско-пјешачком саобраћајницом ширине 3м.
3. Унутар гробне цјелине, дефинишу се су гробна поља, раздвојена пјешачким комуникацијам ширине до 2м.
4. Унутар гробних поља дефинишу се гробна мјеста, одвојена пјешачким стазама ширине 1м.
5. Техничке мјере гробница при ископу су: 220cm у дужину, 110cm у ширину и 200-240cm у дубину.

**Члан 8**.

У простору одређеном за изградњу гробља није дозвољена изградња било каквих објеката који нису везани за изградњу, коришћење, уређење и одржавање гробља, управљање гробљем, за подизање надгробних споменика или за израду вијенаца и букета цвијећа.

**Члан 9.**

Гробље мора имати посебан простор - контејнер за одлагање отпада, вијенаца, сасушеног цвијећа и слично, који се мора одржавати у уредном и чистом стању.

**Члан 10.**

(1) Гробље мора бити ограђено оградом од чврстог материјала.

(2) Гробље мора имати простор за паркирање возила - паркинг простор.

**Члан 12.**

(1) На гробљу се могу изграђивати, поред гробова, гробница, надгробних споменика и знакова, и објекти који су потребни за санитарну и техничку службу гробља. (2) На гробљу се не могу постављати предмети, односно истицати натписи који су у супротности са природом гробља или којим би се могао повриједити пијетет према умрлим.

**Члан 13**.

Радове на изградњи надгробних споменика могу изводити предузетник или привредно друштво регистровано за ту врсту дјелатности, уз претходно прибављено писмено одобрење управе гробља.

**Члан 14**.

Код извођења радова из претходног члана извођач се, поред општих грађевинских прописа, мора придржавати и Правилника о реду на гробљу, који доноси Управа гробља.

**Члан 15.**

(1) Радови на уређењу гробова и гробља морају се изводити на начин којим се, у највећој мјери, чува мир и достојанство на гробљу, а могу се вршити само у дане и у времену утврђеним Правилником о реду на гробљу.

(2) Грађевински материјал (цигла, камен, шљунак, пијесак, креч и др) може се држати на гробљу само за вријеме вршења радова и само на начин којим се не закрчују путеви или стазе и не оштећују гробови, објекти или насади.

(3) Послије сваког прекида, односно послије завршених радова на гробљу, извођач је дужан уредити мјесто на ком су извођени радови.

(4) Превоз материјала потребног за извођење радова на гробљу може се вршити само оним путевима и стазама и само у оно вријеме када је то одређено.

(5) Недељом и у дане вјерских и државних празника на гробљу је забрањено обављање грађевинских, занатских и других радова.

(6) Управа гробља забраниће рад извођачу који се не буде придржавао одредаба из претходних ставова.

**Члан 16.**

(1) Ако приликом уређења гроба (гробнице) настане оштећење околних гробова (гробница) или заједничких дијелова гробља, лице одговорно за штету је дужно да о свом трошку доведе у пређашње стање оштећене гробове (гробнице) или заједничке дијелове гробља, најкасније у року од 10 дана од дана настанка оштећења.

(2) Уколико послове из претходног става не изврши лице одговорно за почињену штету, послове ће извршити Управа гробља о трошку лица одговорног за штету.

**Члан 17.**

(1) Надгробни споменик мора одговарати естетским критеријумима и пијетету према умрлом.

(2) У складу са условима из претходног става, о начину обликовања надгробног споменика одлучује ближа родбина умрлог.

(3) Поред одговарајућих података о умрлом и имена ожалошћених, надгробни натпис може да садржи и неки други пригодан текст, цртеж, слику или орнамент.

(4) Забрањено је стављање натписа и знакова:

а) којима се оптужују или вријеђају жива или умрла лица;

б) којима се вријеђају национална и вјерска осјећања;

в) који су у грубом нескладу са општим прописима (правилима) о гробљима.

**Члан 18.**

Лице које се стара о одржавању гробног мјеста дужно је споменик који је изграђен супротно одредбама из претходног члана прилагодити или замијенити новим спомеником.

**Члан 19.**

Уколико лице које је дужно да се стара о одржавању гробног мјеста у року од три мјесеца од уручивања захтјева за прилагођавање или замјену споменика не изврши прилагођавање или замјену, Управа гробља ће уклонити споменик о трошку лица које се стара о гробу.

**Члан 20.**

За рјешавање спорова који настану око издавања одобрења за подизање надгробних споменика или након доношења одлуке о њиховом уклањању надлежан је Основни суд у Власеници.

**III – УПРАВЉАЊЕ, УРЕЂИВАЊЕ И ОДРЖАВАЊЕ ГРОБАЉА**

**Члан 21.**

(1) Управљање гробљем подразумијева издавање у закуп гробних мјеста, уређење, одржавање и реконструкцију гробља, промјену намјена површина и слично, на начин који одговара техничким и санитарним условима, при чему се води рачуна о заштити животне средине, а нарочито о пејзажним и естетским вриједностима.

(2) Управљање гробљем врши се на начин којим се исказује поштовање према умрлим лицима која су у њему сахрањена.

(3) Управљање гробљем врши управа гробља.

**Члан 22.**

Управа гробља дужна је да гробљем управља на начин прописан Законом о гробљима и погребној дјелатности и овом Одлуком.

**Члан 23.**

Управа гробља дужна је да:

а) донесе Правилник о реду на гробљу;

б) донесе Цјеновник погребних услуга;

в) врши издавање гробних мјеста и овлашћена је да закључује уговоре о закупу и уговоре о одржавању гробних мјеста;

г) омогући укоп посмртних остатака у складу са правом коришћења гробља;

д) обавља све послове који су у њеној надлежности;

ђ) чува, одржава и уређује гробље;

е) даје одобрење за постављање надгробних споменика, градњу гробница и одређује начин извођења радова;

ж) води евиденције прописане Законом о гробљима и погребној дјелатности.

**Члан 24.**

1. Гробна мјеста ће се издавати на период од 10 година, уз обавезу обнављања уговора.
2. Начин издавања гробних мјеста биће ближе описан у Правилнику о реду на гробљу који ће донијети Управа гробља.
3. Цијене закупа гробних мјеста одређује Управа гробља уз претходну сагласност Скупштине општине.
4. За гробна мјеста заузета прије доношења ове Одлуке, склопиће се Уговор о одржавању гробља са лицима која преузму обавезу одржавања гроба.

**Члан 25.**

Управа гробља је дужна да послове одржавања обавља континуирано на начин да гробље увијек буде уредно, а простори, грађевине и опрема у функционалном смислу исправни, уредни и чисти.

**Члан 26.**

Под одржавањем гробља у смислу ове одлуке подразумијева се:

а) чишћење и одношење отпадака, те њихово одлагање на за то предвиђена мјеста; б) редовно кошење травнатих површина;

в) одржавање у уредном и чистом стању, у складу с техничким и санитарним условима, свих објеката на гробљу

г) одржавање стаза унутар гробља и одржавање зеленила (обрезивање стабала и другог украсног грмља, садња нових засада, кошење и др);

д) одржавање у исправном стању свих инсталација на гробљу (електричне инсталације, водоводна мрежа и др);

ђ) одржавање ограде,

е) чишћење стаза од снијега у зимском периоду.

**Члан 27.**

(1) Гробна мјеста и надгробна обиљежја уређују и одржавају породица, сродници или друга лица која су преузела обавезу уређивања и одржавања гроба.

(2) Управа гробља може да, на захтјев лица која су дужна одржавати гроб, преузме старање о појединим гробовима на гробљима којима управља, уз накнаду коју сама одреди.

**Члан 28.**

Обим и учесталост одржавања гробља одређује се Правилником о реду на гробљу, који доноси Управа гробља.

**Члан 29.**

Сви корисници гробних мјеста дужни су плаћати годишњу накнаду за одржавање гробља, а одлуку о висини накнаде доноси Управа гробља уз сагласност Скупштине општине.

**Члан 30.**

(1) Годишњу накнаду за одржавање гробља плаћају сва лица која су се уговором обавезала. (2) Лица из става 1. овог члана, а која имају пребивалиште (боравиште) на подручју општине Хан Пијесак, обрачун за годишњу накнаду добијаће уз рачун за комуналне услуге.

(3) Лица којима се обрачун годишње накнаде не може испоручити уз рачун комалних услуга, добијаће посебан рачун који су дужни плаћати једном годишње, до 1. марта за текућу годину.

(4) Наплаћена средства по основу накнаде из претходних ставова представљају приход Управе гробља и могу се користити искључиво за финансирање одржавања гробаља и објеката на гробљима.

**Члан 31.**

(1) Управа гробља доноси Правилник о реду на гробљу и Цјеновник погребних услуга и стара се о њиховом провођењу.

(2) Сагласност на Правилник о реду на гробљу и Цјеновник погребних услуга даје Скупштина општине.

**IV – САХРАЊИВАЊЕ И ЕКСХУМАЦИЈА УМРЛИХ ЛИЦА**

**Члан 32.**

(1) Сахрана умрлих лица врши се само на гробљу у употреби.

(2) Изузетно од претходног става сахрана се може вршити изван гробаља у случајевима када лице за свог живота то захтјева и ако за то постоје услови и посебни разлози.

(3) Одобрење за сахрану из претходног става даје Одјељење за управљање развојем, привреду и финансије и друштвене дјелатности, уз претходно прибављено мишљење Одсјека за инспекцијске послове и писмене сагласности чланова породице и власника земљишта.

**Члан 33.**

(1) Сахрањивање и све радње у вези са јавним одавањем поште преминулом врше се само на гробљу (дијелу гробља) у употреби.

(2) Остаци лица сахрањеног изван гробља у употреби морају се пренијети у гробље у употреби.

(3) Трошкове преноса лица сахрањеног изван гробља у употреби у гробље у употреби сносе лица која су била дужна да умрлог за живота издржавају или да се брину о његовој сахрани.

**Члан 34.**

(1) Сахрана се врши на оном гробљу у употреби и онако како је умрло лице за живота одредило, под условом да се тај начин не противи постојећим прописима.

(2) Ако се умрли за живота није изјаснио у погледу мјеста сахрањивања, сахрањивање ће се извршити на оном гробљу у употреби и онако како одреди лице које се стара о сахрани.

**Члан 35.**

Превоз умрлог лица од породичне куће, капеле или здравствене установе у коју је смјештен након смрти до вјерског објекта, односно до гробља може се вршити само возилом које је регистровано за те намјене, а изузетно другим погодним возилом уз сагласност Управе гробља.

**Члан 36.**

(1) Допуштено је грађанима да одају пошту покојнику који је изложен на одру.

(2) Тијело умрлог мора бити одјевено или увијено у тканину и смјештено у ковчег који је у правилу затворен, а изузетно, на посебним гробљима вјерских заједница сходно њиховим обичајима.

**Члан 37.**

(1) Уколико је смрт наступила због посебно опасне заразне болесни, преноси се у залемљеном металном сандуку, који је стављен у дрвени сандук, који се може затворити за безбједан пренос.

(2) Умрло лице из става 1. овог члана умотава се у платно натопљено одговарајућим раствором дезинфекционог средства, а празнина металног сандука испуњава се пиљевином.

(3) Опремање лица из става овог 3. члана врши здравствена установа у којој је лице умрло.

(4) Забрањено је излагање лица умрлог од заразне болести.

**Члан 38.**

(1) При превозу умрлог до мјеста сахране може се формирати погребна поворка (пратња). (2) На подручју општине Хан Пијесак погребна поворка може се кретати само на и ка гробљу, од капеле или породичне куће до мјеста укопа.

(3) Изузетно од претходног става, погребна поворка може кретати и са другог мјеста, уз пријаву Полицијској станици Хан Пијесак, која је обавезна да регулише саобраћај за вријеме поворке.

**Члан 39.**

(1) Приликом сахране Управа гробља обавезна је да омогући да се посљедњи опроштај обави сагласно са жељом умрлог или његових сродника, односно у складу са одговарајућим прописима и Правилником о реду на гробљу.

(2) Радници који врше укоп морају имати пригодну униформу и морају се понашати на начин који захтјевају околности.

**Члан 40.**

За сахрану умрлог лица мора се прибавити и доставити Управи гробља потврда о смрти од љекара мртвозорника.

**Члан 41.**

(1) У један гроб може се сахранити једно умрло лице.

(2) Сахрана другог умрлог лица у исти гроб може се дозволити уколико је од претходне сахране прошло 10 година.

(3) Одобрење за сахрану на начин из претходног става издаје Одсјек за инспекцијске послове, уз писмену сагласност породице и Управе гробља.

**Члан 42.**

(1) Када се сандук са умрлим спусти у гроб или стави у гробницу, гроб се мора засути земљом, односно гробница зазидати.

(2) Над сваким гробом мора се извести хумка висине до 50 цм.

(3) Сандук са умрлим не смије се положити на други сандук у гробници, него мора бити положен на дно гробнице или на њену одговарајућу бетонску полицу, која се након тога мора зазидати.

**Члан 43.**

(1) Ако се приликом сахране морају помјерити споменици или други предмети на околним гробовима, лице, на чији се захтјев врши сахрана, дужно је сносити све трошкове везане за успостављање пређашњег стања.

(2) Одлуку о помјерању и начину помјерања надгробног споменика доноси Управа гробља.

**Члан 44.**

(1) Сахрану умрлог лица дужни су да обезбиједе његови сродници, лица која су према важећим прописима обавезна да га издржавају, односно да се о њему брину или друга физичка и правна лица која су преузела обавезу да обезбиједе сахрану, односно која су дужна да се о томе брину.

(2) Ако не постоје лица из претходног става или ако лица која су дужна да изврше сахрану то одбију или нису у могућности да сахрану обезбиједе, сахрану ће извршити Управа гробља.

(3) Трошкове сахране сносе лица која су била дужна да умрлог за живота издржавају или да се брину о његовој сахрани.

(4) Ако не постоје лица из претходног става, која су дужна да обезбиједе сахрану, трошкове сахране сноси јединица локалне самоуправе на чијој територији је умрли имао посљедње пребивалиште, а ако се не може утврдити посљедње пребивалиште умрлог, трошкове сноси Општина Хан Пијесак.

**Члан 45.**

(1) Трошкови сахране из става (2) претходног члана обухватају минималне трошкове погребне опреме и услуга.

(2) Опрема се састоји од сандука, душека и јастука, покрова и надгробног обиљежја.

(3) Услуге представљају превоз умрлог лица на гробље, опремање умрлог и покоп умрлог.

**Члан 46.**

(1) Сахрана непознатих лица врши се на гробљу у употреби.

(2) Трошкове сахране из претходног става сноси општина Хан Пијесак.

**Члан 47.**

(1) На захтјев чланова уже породице умрлог лица или њиховог пуномоћника, здравствени инспектор или други инспектор овлашћен у складу са законом којим се регулише област инспекције рјешењем утврђује услове за ексхумацију и пренос умрлог лица.

(2) Трошкове премјештања посмртних остатака сноси лице по чијем је захтјеву одобрен пренос посмртних остатака.

**V – ОДРЖАВАЊЕ РЕДА И МИРА НА ГРОБЉУ**

**Члан 48.**

О одржавању реда и мира на гробљу стара се Управа гробља.

**Члан 49.**

На гробљу је забрањено:

-приступ дјеци испод 12 година без пратње одраслих особа, - обављати било какве трговине осим у за то предвиђеном објекту,

- нарушавати јавни ред и мир,

- доводити псе или друге животиње,

- напасати стоку,

- газити и оштећивати гробове и насаде, надгробне споменике и знакове, клупе и остале објекте на гробљу,

- шарати по надгробним споменицима,

- оштећивати ограду гробља,

- возити моторна возила ако није неопходно (ради довожења грађевинског материјала), на шта сагласност издаје Управа гробља

- бацати увело цвијеће и вијенаце ван мјеста које је одређено за ту намјену, - - бацати отпатке, кидати и уништавати цвијеће и засаде,

- улазити у гробље ван времена одређеног Правилником о реду на гробљу.

**VI – ВОЂЕЊЕ ЕВИДЕНЦИЈЕ И НАДЗОР**

**Члан 50**.

Управа гробља обавезна је да води: - гробну евиденцију, - положајни план гробних мјеста и гробница, - регистар сахрањених лица по презимену, имену и имену оца, те јединственом матичном броју умрлог лица, са назнаком гдје је сахрањено.

**Члан 51.**

(1)Документи из претходног члана архивирају се и трајно чувају.

(2) Надзор над вођењем докумената из претходног члана спроводи Надзорни одбор Јавног комуналног предузећа „Краљева Гора“ д.о.о.

**Члан 52.**

У вршењу инспекцијског надзора, поред овлашћења утврђених прописима о комуналној полицији и актима општине Хан Пијесак, комунална полиција овлашћена је да: (а) контролише да ли се сахрањивање умрлих, обављање погребне дјелатности и управљање гробљем врши у складу са условима прописаним Законом о гробљима и погребној дјелатности и подзаконским прописима донесеним на основу њега;

(б) контролише да ли се одржавање гробног мјеста и заједничких дијелова гробља врши на начин прописан одредбама Закона о гробљима и погребној дјелатности и прописа донесених на основу њега;

(в) забрани извођење радова на гробљу који се изводе без одобрења Управе гробља и да нареди поништавање радова изведених супротно датом одобрењу Управе гробља и планским актима гробља;

(г) нареди уклањање предмета и ствари који су остављени на унутрашњим и вањским саобраћајницама гробља, зеленим површинама и другим објектима комуналне инфраструктуре гробља;

(д) издаје прекршајни налог за прекршај утврђен према одредбама Закона о гробљима и погребној дјелатности.

**VII – КАЗНЕНЕ ОДРЕДБЕ**

**Члан 53.**

(1) Новчаном казном у износу од 5.000 КМ до 15.000 КМ казниће се правно лице, јавно предузеће, привредно друштво, вјерска заједница или удружење грађана, које управља гробљем ако: а) не донесе Правилник о реду на гробљу и Цјеновник погребних услуга из члана 23. ове одлуке; б) не донесе Програм одржавања гробља; в) не обавља послове из члана 26. ове одлуке; г) не преузме одржавање гроба или гробнице у складу са чланом 27. ове одлуке; д) не води гробну евиденцију предвиђену чланом 50. ове одлуке. (2) За наведене прекршаје казниће се и одговорно лице у правном лицу новчаном казном у износу од 500,00 КМ до 1.500,00 КМ.

**Члан 54.**

Новчаном казном од 500,00 КМ до 1.500,00 КМ казниће се самостални привредник ако изводи радове супротно члановима 12-17. ове одлуке.

**Члан 55.**

Новчаном казном од 300,00 КМ до 1.500,00 КМ казниће се физичко лице ако:

а) поставља предмете и ставља натписе и знакове супротно члану 17. ове одлуке;

б) не изврши прилагођавање или замјену споменика у складу са чланом 19. ове одлуке;

в) не одржава гроб за који је преузело обавезу одржавања,

г) врши укоп или ексхумацију посмртних остатака супротно одредбама чланова 44. и 47. ове одлуке;

д) организује погребну поворку супротно члану 38. ове одлуке.

**VIII – ПРЕЛАЗНЕ И ЗАВРШНЕ ОДРЕДБЕ**

**Члан 56.**

Управа гробља дужна је донијети Правилник о реду на гробљу и Цјеновник погребних услуга у року од 60 дана од дана доношења ове Одлуке..

**Члан 57.**

Ова Одлука ступа на снагу осмог дана од дана објављивања у „Службеном гласнику Општине Хан Пијесак“.

ПРЕДСЈЕДНИК СКУПШТИНЕ ОПШТИНЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (Кристина Стојановић, дипл. ек)